 **Seminaari on osa Suomen itsenäisyyden satavuotisjuhlavuoden ohjelmaa **

**PELASTUSPALVELUSEMINAARI 26 – SUOMI 100 EKSTRA**

**Vaativa etsintäharjoitus la 26.08.2017 (harjoituskuvaus)**

Poliisin johtama vaativa etsintäharjoitus järjestetään Saariselän matkailukeskuksessa ja sen ympäristössä - etsintälohkojen ulottuen jylhään tunturimaastoon. Matkailukeskuksissa käy vuosittain kymmeniä tuhansia matkailijoita eikä eksymisiltäkään voi välttyä, joten harjoittelu on hyvä suorittaa autenttisessa maastossa matkailukauden aikana - näkyvä harjoittelu tuo varmuutta etsijöille ja turvallisuuden tunnetta matkailijoille - "Jos eksyt - apu on tulossa."

Kuluvana vuonna 2017 Lapin poliisilaitoksen ja Lapin Vapepan harjoitusten teemana on johtaminen ja johdettavana oleminen - tarkoitus on kouluttaa johtajia kaikilla portailla kadonneen henkilön etsinnässä - partionjohtajasta aina tilannejohtajaan. Harjoituksessa tullaan etsintätehtävät lohkomaan osakokonaisuuksiksi, joissa toimintaa johdetaan sidosryhmien omin johtajin - Vapepakeskuksen tukien tarvittavin resurssein. Tilannejohto pitää kokonaisuutta hallinnassa ja tuottaa tilannekuvaa etsinnästä.

Etsintälohkoilla/-reiteillä tullaan kohtaamaan tilanteita joissa aiemmin opittua joudutaan soveltamaan käytäntöön sekä suorittamaan johtamistoimintoja tilanteen edellyttämällä tavalla. Viestitoiminta joutuu koetukselle harjoituksessa ja otammekin käyttöön mm. OHTO- järjestelmän tilanteen aikaiseen viestintään. Uutena elementtinä poliisi tuo etsintätehtävälle miehittämättömät ilma-alukset (RPAS- järjestelmän) - maastossa tapahtuvaa etsintää tukee ilmasta RPAS ohjaajien lennättämät ilma-alukset, joilla voidaan suorittaa videokuvan välityksellä reaaliaikaista etsintää tai tallennetun kuvamateriaalin tulkintaa tietokonepohjaisesti.

Harjoitukseen liittyy osaharjoitteina ensihoito,  psykososiaalinen- /henkinentuki ja ensihuolto.

Harjoituksessa tullaan kuvaamaan myös materiaalia poliisihallituksen tuottamaan elokuvaan, jonka aiheena on hätäetsintä - joten "onko tukka hyvin ja näkyykö kello". Mutta kaikki tyynni - tärkeintä on harjoitella ja oppia yhdessä - auttamaan apua tarvitsevaa lähimmäistä.

Harjoituksenjohtaja, ylikonstaapeli Jari Seppälä,Lapin poliisilaitos

**Ensihoidon osaharjoitus la 26.08.2017 (harjoituskuvaus)**

*”Yöttömän yön aurinko on laskemassa läntisten tuntureiden taakse samaan aikaan päivänkajastuksen kanssa. Auto etenee Lapin hiljaisella pikitiellä kohti tuntureita, radiossa lauleskelee Juha Vainio Kaamasen kauheista mutkista ja väsynyt matkustajajoukko torkkuu tasaisessa kyydissä. Kohta olisi edessä saapuminen majapaikkaan ja ansaittu viikon loma Lapissa, tuntureiden helmassa luonnon keskellä. Yhtäkkiä jarrujen kirskahtaminen rikkoo hiljaisuuden - ilman peittää pöly, lasinsirpaleet ja lentävät tavarat – mitä tapahtui, missä kaikki ovat…?”*

Ensihoitoa ja pelastustoimea työllistäviä tieliikenneonnettomuuksia tapahtuu Lapissa vuosittain kymmeniä, mutta niistä monipotilastilanteita on vain muutamia ja rutiinia tilanteiden hoitamisesta kertyy vähäisesti. Haasteita monipotilastilanteisiin tuovat Lapin pitkät etäisyydet, rajallinen määrä käytettävissä olevia viranomaisten resursseja sekä ajoittain vaikeat sääolot. Tehtävien tehokas ja aikaviiveitä minimoiva suorittaminen edellyttävät toimivaa yhteistyötä sekä eri viranomaisten että vapaaehtoistoimijoiden kanssa. Toimivan yhteistyön onnistumisen edellytys on säännöllinen ja ongelmakohdista oppia ottava harjoittelu.

Poliisin johtamaan vaativaan etsintäharjoitukseen liitetään osaharjoitteena ensihoidon harjoitus, jossa harjoitellaan ensihoitoa ja pelastustoimintaa tieliikenneonnettomuudessa. Tavoitteena on harjoitella realistista onnettomuustilannetta kohtuullisella potilasmäärällä huomioiden vallitsevat olosuhteet ja käytettävissä olevat resurssit. Harjoituksen aikana pyritään tunnistamaan mahdollisia ongelmakohtia, jotka vaativat huomiointia ensihoidon työpaikkakoulutuksessa ja pelastustoimen viikkoharjoituksissa.

Tervetuloa harjoittelemaan!

Ensihoidon harjoituksen johtaja, *Jari Pirnes, LL*

Em. lisäksi henkisentuen ja ensihuollon harjoitusosiot